Valemeid selles raamatus pole, aga ligikaudseid arvutusi kasutab Landsburg ohtralt. Seda isegi juhtudel, kus tavainimene peaks numbritest rääkimist kalgiks ja ebaviisakaks - inimelu väärtus, tervis, õiglus jms. Neil, kes tunnevad, et inimese väärtust ei tohiks rahas mõõta, soovitab  Landsburg täiskasvanuks saada. Tahes või tahtmata paneme me selle rahasse. Iga kord, kui me ostame poest shokolaadi, oleks me võinud sama raha annetada heategevuseks ja säästa elusid. (CARE hinnangul sureb igal aastal 6 miljonit alla 5 aastast last alatoitumisega seotud põhjustel.) Nii et järelikult väärtustasime me shokolaadi rohkem kui näljas olevaid lapsi. Veel selgem on see erinevate majanduspoliitiliste otsuste korral: maksutulu, toetused, kulutused turvalisusele, haridusele, tervishoiule jms on kõik rahas mõõdetavad ja mõjutavad inimeste elusid ja elukvaliteeti üsna otseselt.